Washington-brug stort ineen; drie beseer | Maroela Media
Drie mense is uit ŉ rivier gered nadat ŉ brug in Washington in die VSA Donderdagaand ineengestort het. Foto: Taylor Linden / NBC News
Drie mense is uit ŉ rivier gered nadat ŉ brug in Washington in die VSA Donderdagaand ineengestort het.
NBC News berig twee voertuie het in die Skagit-rivier by Mount Vernon beland toe die brug omstreeks 19:00 (Amerikaanse tyd) ineengestort het. Die brug is vir verkeer gesluit, wat reuse verkeersopeenhopings veroorsaak het. Die brug is op die I-5-snelweg aan die staat se Weskus geleë.
ŉ Voorlopige ondersoek na die oorsaak van die ineenstorting dui daarop dat daar ŉ fout met die brug se struktuur was. Die brug is in Augustus 2010 uit ŉ skaal van 0 (swak) tot 9 (uitstekend) op 5 gegradeer deur die Washington-staat se departement van vervoer, en is beskryf as “ietwat beter as die minimum geskiktheid vir sy doel”.
Dit is in dié stadium nie bekend wat die toestand van die slagoffers is nie, maar al drie slagoffers is op die toneel gestabiliseer en na nabygeleë hospitale geneem.
Marcus Deyering, ŉ woordvoerder van Washington se rampsbestuur, het aan NBC gesê hulle het geen rede om te glo dat daar nog mense in die rivier kan wees nie.